Na temelju članaka 57. stavka 3. Zakona o porezu na dohodak (»Narodne novine«, br. 115/16 i 106/18) i članka 32. Statuta Općine Kaštelir-Labinci-Castelliere-S.Domenica („Službene novine Općine Kaštelir-Labinci“ 02/09 i 02/13), Općinsko vijeće Općine Kaštelir-Labinci-Castelliere-S.Domenica na sjednici održanoj dana \_\_. prosinca 2018. godine, donosi

(prijedlog)

**ODLUKU**

**O VISINI PAUŠALNOG POREZA NA DOHODAK**

Članak 1.

Ovom se odlukom propisuje visina paušalnog poreza na dohodak po krevetu odnosno po smještajnoj jedinici u kampu odnosno visina paušalnog poreza na dohodak poreznom obvezniku koji ostvaruje dohodak od iznajmljivanja stanova, soba i postelja putnicima i turistima i organiziranja kampova na području Općine Kaštelir-Labinci-Castelliere-S.Domenica.

Članak 2.

Visina paušalnog poreza po krevetu odnosno po smještajnoj jedinici u kampu, propisuje se u visini od 280,00 kn.

Članak 3.

Poslove utvrđivanja i naplate visine paušalnog poreza na dohodak po krevetu odnosno po smještajnoj jedinici u kampu obavljat će Ministarstvo financija, Porezna uprava.

Članak 4.

Ova odluka stupa na snagu osmoga dana od dana objave u Službenim novinama Općine Kaštelir-Labinci a primjenjuje se od 1. siječnja 2019. godine.

KLASA: 011-01/18-01/16

URBROJ: 2167/06-01-18-\_\_

Kaštelir-Castelliere, \_\_. prosinac 2018. godine

OPĆINSKO VIJEĆE OPĆINE KAŠTELIR-LABINCI-CASTELLIERE-S.DOMENICA

|  |  |
| --- | --- |
|  | Predsjednica Općinskog vijeća Rozana Petrović v.r. |

**Obrazloženje**

Zakonom o Izmjenama i dopunama Zakona o porezu na dohodak (NN 115/16 i 106/18) obaveza je JLS-a donošenje Odluke kako slijedi:

Članak 17.

U članku 57. iza stavka 2. dodaju se novi stavci 3., 4. i 5. koji glase:

»(3) Za slučaj iz stavka 2. ovoga članka, predstavničko tijelo jedinice lokalne samouprave obvezno je donijeti odluku kojom će propisati visine paušalnog poreza po krevetu odnosno po smještajnoj jedinici u kampu, a koje ne mogu biti manje od 150,00 kuna niti veće od 1500,00 kuna.

(4) Odluka predstavničkog tijela jedinice lokalne samouprave iz stavka 3. ovoga članka može se mijenjati najkasnije do 15. prosinca tekuće godine, a primjenjuje se od 1. siječnja sljedeće godine do donošenja nove odluke kojom će se propisati visina paušalnog poreza po krevetu odnosno po smještajnoj jedinici u kampu.

(5) Jedinice lokalne samouprave dužne su odluku svog predstavničkog tijela iz stavka 3. ovoga članka dostaviti Ministarstvu financija, Poreznoj upravi u roku od osam dana od dana njezina donošenja radi objave na mrežnim stranicama Porezne uprave.«.

Dosadašnji stavak 3. postaje stavak 6.

U dosadašnjim stavcima 4. i 5., koji postaju stavci 7. i 8., riječi: »stavka 3.« zamjenjuju se riječima: »stavka 6.«.

PRIJELAZNE I ZAVRŠNE ODREDBE

Članak 30.

(1) Predstavnička tijela jedinica lokalne samouprave obvezna su za 2019. godinu donijeti odluke iz članka 17. ovoga Zakona kojima će se propisati visina paušalnog poreza po krevetu odnosno po smještajnoj jedinici u kampu do 31. siječnja 2019. te ih dostaviti Poreznoj upravi najkasnije do 15. veljače 2019. Donesena odluka primjenjuje se sve do donošenja nove odluke sukladno članku 17. ovoga Zakona.

(2) Ako predstavničko tijelo jedinice lokalne samouprave ne donese odluku u propisanom roku, visina paušalnog poreza po krevetu odnosno po smještajnoj jedinici u kampu određuje se u iznosu od 750,00 kuna.

(3) Članak 14. ovoga Zakona primjenjuje se pri utvrđivanju godišnjeg poreza na dohodak za 2018. godinu i nadalje.